Onsdag den 17. august begik en mand indbrud i nogle kontorlokaler tilhørende Aarhus Kommune på Søren Frichs Vej i Åbyhøj. Nu har politiet måtte opgive at finde frem til manden gennem almindelig efterforskning, så nu beder man offentligheden om hjælp.

- Som altid forsøger vi først internt at finde frem til manden. Vi hører i vores egen politikreds og de øvrige rundt om i landet, men ingen har kunnet genkende ham, fortæller politiassistent hos Østjyllands Politi, Marianne Morgen, til tv2oj.dk.

Her ses et nærbillede af indbrudstyven. Foto: Østjyllands Politi

Overvågningsbilleder fra stedet har givet politiet fine billeder af manden, og der er et grundigt signalement af ham. Derfor håber man da også på, at offentliggørelsen af fotos kan give et gennembrud i sagen.

Fra bygningerne stjal manden mobiltelefoner med tilbehør.

Kan du genkende ham, hører Østjyllands Politi gerne fra dig på tlf. 114.